Onsdag satte fire mænd i alderen 23-29 år sig på anklagebænken i Retten i Hjørring, hvor de var tiltalt for i tiden op til 8. april 2022 at have været i besiddelse af en narkolager i et garageanlæg i Hjørring. Nordjyllands Politi fandt dengang de fire mænd sammen på adressen, der har et værksted og et "hygge-område", som anklager ved Nordjyllands Politi, Katja Gram, beskriver det, hvor de opholder sig. Politiet søgte til adressen på baggrund af et anonymt tip. Ifølge anklagerne skal de fire mænd have været i besiddelse af 32,91 gram kokain, 297,69 gram hash, 71,76 gram skunk, tre joints, en digitalvægt med hashrester og cirka 100 stk. lynlåsposer af den type, som ofte bruges i forbindelse med narkohandel. Én frifindes Det var dog kun tre af de i alt fire mænd, der blev dømt. To af dem fik 4 måneders betinget fængsel med vilkår om samfundstjeneste og et betinget vilkår om narkotikabehandling. - De er dømt for besiddelse af 297,67 gram hash og 32,91 gram kokain med henblik på videre overdragelse, siger anklageren. Dermed findes de to mænd skyldige i overtrædelse af af straffelovens hårde narkoparagraf, §191. En tredje fik 30 dages ubetinget fængsel. - Han blev dømt for at være i besiddelse af den resterende del, tre joints, skunk og en mindre mængde hash. Dermed findes han skyldig i overtrædelse af euforiserende stoffer. Den tredje mand blev frifundet, da retten ikke fandt tilstrækkelige beviser for, at vedkommende skulle have ejerskab. Tiltalt for flere sager Den yngste af de fire tiltalte – den 23-årige mand – er tiltalt for to andre sager også. Det drejer sig om handel med kokain for omkring 12.000 kroner i tiden op til 26. marts 2023, hvor han ifølge anklagerne også blev taget med mindre mængder skunk og kokain på sig. Han er desuden tiltalt i forbindelse med, at han flere gange i december 2022 blev taget med mindre mængder kokain, hasholie og tramadol-piller på sig – blandt andet 24. december og første juledag 2022. Den 28-årige mand er ligeledes tiltalt for flere forhold. Det drejer sig om overdragelse af en mindre mængde hash 18. januar i år og besiddelse af 11,75 gram hash den følgende dag. Disse sager blev dog ikke gennemgået i dag af praktiske årsager, men vil snart behandles i retten.

Opsummering:
De fire mænd nægtede sig skyldige i en eller alle anklager.